  Майя Бывальцева Удмуртиысь Кияса ёросысь Григорьевъёслэн семьязы «Арлэн семьяез» огъяросси вожвылъяськонлэн «Семья — йылолъёсты утись» номинацияз вормисьёс пӧлы шедиз. Семьязылэн историез «Семья года. Россия 2018» данъян книгае пыроз. Со сярысь «ВКонтакте» вотэсбамаз ивортӥз элькунысь мерлык политикая но ужъя министр Татьяна Чуракова. Григорьевъёслэн семьязы Сергей но Любовь Григорьевъёс 17 ар ӵош уло ни, куинь нылпиоссэс будэто. Валтӥсез та семьяын — удмурт йылолъёсты утён. Соос гурт ёросъёсысь егит удмурт семьяос понна «Шудо семья» элькун вожвылъяськонын, озьы ик Удмуртиысь газет-журналъёсын, мер огазеяськонъёсын ортчытэм конкурсъёсын кӧня ке пол вормылӥзы. Элькунамы сыӵе шудо, ог-огзы борды юн возиськись но мер улонэ мыло-кыдо пыриськись семьяос туж трос! <…> Сое адӟыны луэ «Удмуртиысь семьяос — Россилэн данлыкез» смотр-конкурсъя но. Туэ со витетӥзэ ортчиз но 200-лэсь трос семьяосты огазеяз. <...> Ӟечкыласько Сергей Алексеевичез но Любовь Павловнаез выль бадӟым вормонэнызы! Татьяна Чуракова, Удмуртиысь мерлык политикая но ужъя министрОгъяросси вожвылъяськонлы йылпумъянъёсъя сӥё-дано ужрадъёс Москваын 21–23 шуркынмонэ ортчозы. Вормисьёс тодматскон празднике пыриськозы, экскурсие ветлозы. Нош сиё-дано пусъён ужрад 22-тӥ шуркынмонэ «Космос»кунокуалэн концерт залаз ортчоз. Отчы дано куноос но тодмо артистъёс пыриськозы. ВАТСАН Россиысь ужъя но калыклы мерлыко юрттэт сётонъя министерствоен но Секыт улон югдуре шедем пиналъёслы юрттонъя фонд радъямен «Арлэн семьяез» («Семья года») огъяросси вожвылъяськон туэ куинетӥзэ ортчиз ни. Отчы 85 улосвылъёсысь 3 сюрслэсь трос семьяос пыриськизы. 2018-тӥ арын конкурс «Мынам семьяе — мынам Россие» ӧтён улсын 5 номинациосъя ортчиз. «Трос нылпиё семьяос» ӧръя 15 семья пусъемын, «Егит семья» — 19, «Гурт семья» — 17, «Семья — йылолъёсты утӥсь» — 18, «Россиысь зарни семьяос» — 16. Тегъёс: Мерлык Удмуртия семья удмуртъёс Кияса йылолъёс  